**Együttműködési Szerződés**

A 2006. december 13-án New York-ban aláírt - az Országgyűlés által 2007. évi XCII. számú törvényben kihirdetett - a Fogyatékossággal Élő Személyek jogairól szóló ENSZ Egyezmény, továbbá a Magyar Kormány 1257/2011. (VII. 21.) számú Kormányhatározata alapján, amely döntött az intézményi ellátásokról a közösségi ellátásra történő áttérésről, és ami annak pontos stratégiáját is rögzítette, valamint az alapján, hogy az elmúlt évtizedekben jelentős paradigmaváltás történt az európai fogyatékosságügyi szakpolitikákban, mely leginkább a medikális szemlélet felől az emberi jogi, közösségi, társadalmi megközelítés felé történő elmozdulásban fogalmazható meg, ennek szellemében egyrészről az **IRMÁK Nonprofit Kft** (székhely: 2730 Albertirsa, Köztársaság u. 115.; adószám: 20721983-2-13; képviseli: Szebenszki János ügyvezető) továbbiakban **Fenntartó**, másrészről **Kesztölc Község Önkormányzata** (székhely: 2517 Kesztölc, Szabadság tér 11.; adószám: 15729758-2-11; képviseli: Vöröskői István polgármester) továbbiakban **Kesztölc község,** továbbiakban **Szerződő felek** az alábbiakat rögzítik:

Fókuszba helyezve az emberi jogi-közösségi szemlélet, azaz a fogyatékos személy aktív és önálló, másokkal azonos alapon történő társadalmi részvételét, szuverén közösségi szerepvállalás, és követve a modern fogyatékosságügy irányvonalait, a fogyatékos embert nem a többségi társadalom jótékonykodására szoruló személynek tekintve, hanem a társadalom egyenrangú és egyenértékű tagjaként jogok birtokosának elfogadva, Szerződő felek egyöntetűen kinyilvánítják abbéli akaratukat, hogy Kesztölc településen ún. támogatott lakhatás formában kizárólag enyhe-, és középsúlyos értelmi fogyatékkal élő (tehát súlyos értelmi fogyatékkal élőket, pszichiátriai betegeket és addiktológiai betegeket nem), valamint foglalkoztatható személyek közösségi alapú ellátását folytatják majd az alábbiakban vázoltak szerint:

1. A Fenttartó vállalja, hogy Kesztölc településen ún. támogatott lakhatás formában kizárólag enyhe-, és középsúlyos értelmi fogyatékkal élő (tehát súlyos értelmi fogyatékkal élőket, pszichiátriai betegeket és addiktológiai betegeket nem), valamint foglalkoztatható személyek közösségi alapú ellátását folytatják majd az alábbiakban vázoltak szerint:

2. Kesztölcre 4 db házban, maximum **~~44~~** **fő** enyhe-, és középsúlyos értelmi fogyatékkal élő ellátott fog költözni. A Fenttartó garantálja, hogy hogy komplex szükségletfelmérést végez a fogyatékkal élők körében, és ők erre irányuló, akkreditált tanfolyam elvégzésének befejeztével az egyén közösségbe való integrálásának akadálya nincs. *Fenntartó vállalja, hogy ha az érintett ellátott az írott és íratlan együttélés szabályait ismételten és bizonyítottan megsérti, úgy gondoskodik arról, hogy az érintettel, valamint a törvényes képviseletre jogosulttal együtt a lehető legrövidebb időn belül megtalálják a valamennyi érintett fél számára hosszútávon is megnyugtató, biztonságos megoldást.*

3. A Fenttartó az érintett ingatlanokat, épületeket a támogatott lakhatást, mint ellátási formát mindenkor meghatározó jogszabályok iránymutatása szerint fogja megépíteni figyelemmel az ott élők egyéni szükségleteire is. *Jelen szabályozás alapján (1/2000 SzCsM Rendelet (I.7) ) az alábbiak szerint:*

*“Támogatott lakhatás kialakítására az a lakás alkalmas, amely*

*a) 12 négyzetmétert meghaladó alapterületű lakószobával, főzőhelyiséggel (ennek hiányában további, legalább 4 négyzetméter alapterületű, a főzést lehetővé tevő, önálló szellőzésű lakótérrel, térbővülettel), fürdőhelyiséggel és WC-vel,*

*b) közművesítettséggel (legalább villany- és vízellátással),*

*c) melegvíz-ellátással, és*

*d) egyedi fűtési móddal*

*rendelkezik.*

*(2) A támogatott lakhatást biztosító ingatlanok esetében az igénybevevő fogyatékossági típusának megfelelő speciális szükségletekhez igazodva kell biztosítani az akadálymentes használatot. Az igénybevevő állapotának változása esetén a változáshoz igazodó akadálymentesítésről is gondoskodni kell.”*

*Fenntartó nyilatkozza, hogy szándéka szerint ameddig működési engedélye erre felhatalmazza, a megépítésre kerülő – jelen szerződés vonatkozásában érintett - házakat kizárólagosan tl házakként működteti.*

4. A támogatott lakhatási formában szolgáltatást igénybe vevő fogyatékkal élők ellátási feladatait a mindenkor hatályos jogszabályok fogalmazzák meg, *különösen, de nem kizárólagosan az 1993. Évi III. Törvény a szociális ellátásokról és a szociális igazgatásról, és az 1/2000 SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről*. Fenttartó vállalja, hogy a támogatott lakhatásban élők számára biztosított a folyamatos - 24 órás - felügyelet is.

5. A Fenttartó vállalja, hogy a Kesztölcre költöző fogyatékkal élők számára ún. szolgáltatási gyűrűt biztosít. Ezen otthonközeli ellátások a támogató szolgálatot (mely keretében biztosítja az ellátottak munkába, vagy nappali ellátóba, orvosi vizsgálatra, stb. szállítását), a jelzőrendszeres házi segítségnyújtást (személyi segítést és szociális ápolást, gondozást) és a nappali ellátást (szabadidős programokat, szükség szerint étkezést) ölelik fel.

6. A Fenttartó kijelenti, hogy településre költözők állandó lakcímmel fognak rendelkezni a településen. Orvosi ellátásukat az általuk, vagy törvényes képviselőjük által szabadon választott háziorvos látja majd el. Emellett Fenttartó az intézmény háttértámogatása formájában a vele szerződésben álló orvossal, szakorvossal is támogatja *a vele szerződésben állókat* szükség szerint.

7. Az ellátást biztosító munkavállalók vonatkozásában a jogszabályban rögzített képesítési előírásnak megfelelő munkavállalót köteles alkalmazni Fenntartó, ettől eltérni akkor lehet, ha a munkavállaló vállalja a képzési kötelezettségben előírtak záros határidőn belüli teljesítését, vagy már folyamatban van az előírt végzettséget nyújtó bizonyítvány megszerzése, de minden esetben fontos a munkavállaló személyes motiváltsága, és kompetenciája, melyet a munkaadó minden esetben vizsgál. Fenntartó kifejezett szándéka és érdeke is egyben, hogy a Kesztölc községre költözők vonatkozásában a helyi humánerőforrásra támaszkodjon, melyhez adott esetben képzési hátteret is biztosít.

8. A lakosság tájékoztatása, érzékenyítése kapcsán Fenntartó biztosítja a település valamennyi érdeklődő lakója számára azt, hogy megismerhesse az intézményt, az ott élőkkel konzultáljon, a már üzemelő támogatott lakhatások bármelyikébe – előzetes egyeztetés alapján – informálódjon, amennyiben ehhez az ott élők, illetve törvényes képviselőik is hozzájárulnak.

9. Fenntartó az ellátottjainak Esztergomba vagy más településen történő munkába eljutását saját erőből vagy tömegközlekedési eszköz igénybevételével valósítja meg.

10. Kezdeményezi a Fenntartó helyi szociálpolitikai kerekasztal létrehozását a helyi önkormányzat tagjainak, helyi szervezetek képviselőinek részvételével, amelyen a felmerült kérdések megvitatásra kerülnek. Fenttartó vállalja, hogy a felmerülő problémák rendezésére igény, illetve előzetes egyeztetés alapján heti egy alkalommal két órás időtartamban fogadóórát biztosít az Önkormányzat épületében.

11. Kesztölc község vállalja a lakosság tájékoztatását - a Fenntartón kívül is - az általa működtetett elektronikus felületén és közintézményeiben a településre költöző értelmi fogyatékos személyekkel kapcsolatos információkról, az IRMÁK Nonprofit Kft.-től érkező tájékoztatásokat módosítás nélkül közli. Helyszínt biztosít a lakosság tájékoztatását szolgáló eseményekre, rendezvényekre.

12. Közreműködik Kesztölc község a Fenntartó együttműködésének megvalósulására a helyi civil, önkormányzati és egyházi szervezetekkel, valamint a helyi polgárőrséggel.

Fentiekkel összhangban, és figyelembe véve Magyarország Alaptörvényének vonatkozó rendelkezését is, mely szerint Magyarország arra törekszik, hogy minden állampolgárának szociális biztonságot nyújtson. Anyaság, betegség, rokkantság, fogyatékosság, özvegység, árvaság és önhibáján kívül bekövetkezett munkanélküliség esetén minden magyar állampolgár törvényben meghatározott támogatásra jogosult. Magyarország a szociális biztonságot minden rászoruló esetében a szociális intézmények és intézkedések rendszerével valósítja meg. A Törvény a szociális intézkedések jellegét és mértékét a szociális intézkedést igénybe vevő személynek a közösség számára hasznos tevékenységéhez igazodóan is megállapíthatja.

A Fenntartó állami feladatot lát el, lévén, hogy az erre felhatalmazott Kormányhivatal - *mely hivatal felügyeleti szerve is Fenntartónak* - által kibocsátott működési engedéllyel rendelkezik, és az ellátás fenntartásához kapcsolódóan jogosult a Magyar Államkincstártól támogatást igényelni.

Kesztölc, 2017. november

………………………………….. ……………………………….

Szebenszki János Vöröskői István

ügyvezető polgármester